Urs Widmer (* 21 Mei 1938 in Basel, † 2 April 2014 in Zürich) was 'n Switserse skrywer en vertaler. Urs Widmer is as die seun van Walter Widmer, 'n vertaler, literatuurkritikus en hoërskoolonderwyser, gebore. Die bekende Duitse skrywer Heinrich Böll was 'n vriend van die Widmers en het dikwels besoek by hulle afgelê. Urs Widmer se Duits-onderwyser by die Realgymnasium Basel was die skrywer Rudolf Graber. Widmer het aan die universiteite van Basel, Montpellier en Parys in Germanistiek, Romanistiek en Geskiedenis gestudeer. In 1966 het hy sy doktersgraad in Basel met 'n tesis oor naoorlogse Duitse prosaliteratuur verwerf. Ná sy studies was Widmer aanvanklik as lektor by die uitgewery Walter Verlag in Olten, Switserland werksaam. Vervolgens het hy 'n soortgelyke pos by die Duitse Suhrkamp-uitgewery in Frankfurt am Main aanvaar. Hy het reeds ná 'n kort tyd uit dié pos bedank, maar in Frankfurt gebly waar hy tussen 1967 en 1984 as skrywer werksaam was. Widmer het in dié tyd resensies vir die dagblad Frankfurter Allgemeine Zeitung geskryf en as dosent in Nuwe Duitse Literatuur les aan die Universiteit van Frankfurt gegee.